Buzz Aldrin
Store norske leksikon,Teknologi og industri,Romvirksomhet,Personer, bedrifter og organisasjoner innen romvirksomhet
Buzz Aldrin er en amerikansk astronaut som under den første månelandingen i 1969 var det andre mennesket som satte foten på Månen.
Bakgrunn Buzz Aldrin ble utdannet ved United States Military Academy i West Point i 1951. Etter dette ble han jagerflyver i US Air Force og fløy F-86 i Koreakrigen, der han skjøt ned to MiG-15 og fikk flere utmerkelser. Han var deretter stasjonert i Vest-Tyskland, hvor han fløy F-100. Han tok en doktorgrad ved Massachusetts Institute of Technology (MIT) i 1963, med en oppgave om banemekanikk knyttet til bemannede romferder, og resultatene hans ble senere brukt både i Gemini- og Apollo-programmene. Han ble tatt opp som astronaut samme år og var den første amerikanske astronauten med en doktorgrad. Kallenavnet hans kom fra lillesøsteren som ikke klarte å si brother (engelsk for 'bror'), men uttalte det som buzzer, senere forkortet til «Buzz». Gemini- og Apollo-ferder Aldrin var reserve på Gemini 10 sammen med astronauten Jim Lovell, og deretter ble de begge valgt ut for ferden Gemini 12. Lovell var pilot på Gemini12 i 1966, og under ferden tilbrakte han 5 timer og 37 minutter helt eller delvis ute av romfartøyet på tre separate romvandringer. Dette var da rekord for lengste romvandring i løpet av én ferd. Som pilot på månelandingsfartøyet Eagle på Apollo 11 i 1969 ble Aldrin det andre mennesket til å sette sin fot på Månens overflate under den første månelandingen. Han tilbragte 21 timer og 36 minutter på Månens overflate, i og utenfor landingsfartøyet Eagle, sammen med det første mennesket på Månen, Neil Armstrong. Hele ferden til Månen og tilbake varte i overkant av tolv dager. Etter ferden Apollo 11 ble Buzz Aldrins siste romferd. Han trakk seg fra NASA i 1971 av helsemessige årsaker og forlot i 1972 det amerikanske flyvåpenet som oberst og sjef for Air Force Test Pilot School ved Edwards Air Force Base i California. Han har senere drevet privat konsulentvirksomhet. Aldrin har fortsatt å være en pådriver for bemannet utforskning av verdensrommet, blant annet ved å skrive avisartikler. Han var med å skape et eget utdanningsløp innenfor romfart ved University of North Dakota, og har senere samarbeidet med Florida Institute of Technology. Han grunnla i 1998 en organisasjon kalt ShareSpace for å promotere bemannet romfart, og dannet et firma kalt Starcraft Boosters for å utvikle gjenbrukbare rakettmotorer. Buzz Aldrin har skrevet flere bøker om sitt liv, sine erfaringer, om bemannet romfart og science fiction. Les mer i Store norske leksikon den første månelandingen Neil Armstrong Månen Apollo